**Kékfestés, divatbemutató és még számos program ősszel is**

**a Hagyományok Háza Nyitott Műhelyében**

A Hagyományok Háza Nyitott Műhelye ősszel is számos programmal várja az érdeklődő családokat, gyerekeket, alkotni és kikapcsolódni vágyókat. A Műhely a legkülönfélébb programokat tervezi az őszi időszakra is, de már a decemberi Ünnepváró Vásárra is gőzerővel készülnek.

A Hagyományok Házához tartozó Magyar Népi Iparművészeti Múzeum Nyitott Műhelye egy olyan izgalmas és különleges hely, ahol a kortárs népművészet, népi mesterség átélhetővé válik a különféle foglalkozások alkalmával. Tehetséges mesterek mutatják be az egyes munkafolyamatokat, azok technikáit, a természetes alapanyagokat és a különleges munkaeszközöket. A műhelyben többek között szalma-, és gyékényfonók, gyöngyfűzők, hímzők, kosárfonók és szövők dolgoznak, és tartanak naponta bemutatót az egyéni és iskolai csoportos látogatók számára.

A Nyitott Műhely feladatának tekinti a kézműves mesterek, iparművészek, építészek és más szakmák közötti párbeszédet és tapasztalatcserét, így gyakran tartanak workshopokat is.

Már szeptemberben is izgalmas programokkal készülnek, **23-án** egy előadást láthatnak az érdeklődők, ami a mai Kárpátalja és Erdély területén található **Máramaros néprajzi gyűjtéseit**, kézműves műhelyeit és persze a környék csodálatos természeti kincseit mutatja majd be. Ez az esemény leginkább a felnőtt korosztálynak szól, azonban nem lesz hiány fiataloknak és gyerekeknek szóló programokból sem. Iskolai csoportok megkereséseit mindig szívesen fogadják, de **szeptember 28-án** egy nyilvános program keretében a 12 évnél idősebb fiúkat és férfiakat várják majd a **fafaragó foglalkozásukra**. Ezen a férfias foglalkozáson *lapiczkafát*, azaz konyhai vágódeszkát készíthetnek a látogatók Máthé Ferenc erdélyi fafaragó és bútorfestő mintakincse alapján. Az oktató Alexa László népi iparművész lesz.

Októberben a ***Design hét*** keretén belül is több programmal készül a Nyitott Műhely. Október 5-én *szűrrátétes borítéktáskát* készíthetnek az érdeklődők Torba Ildikó népi iparművész segítségével. A program végeztével mindenki egyedi, csipkeszerű mintával díszített, ma is hordható, modern kiegészítővel és persze rengeteg élménnyel és tapasztalattal gazdagodva térhet majd haza.Október 8-án a **Találkozz a népművészettel!** című eseményen a látogatók betekintést nyerhetnek a kis alkotócsoportok mindennapi életébe, bemutatkoznak a műhely mesterei foglalkozásokkal, mesterségbemutatókkal. A Design hét keretében a Nyitott Műhely harmadik programja október 11-én **divatbemutató és beszélgetés** lesz. Korábban megvalósuló workshopok célja a kézművesség megújulása, innovatív megoldások keresése a kézműves tárgyalkotás terén. Az itt született alkotásokat mutatja be a Nyitott Műhely egy divatbemutatón és egy közös beszélgetésen keresztül, melynek moderátora Illés Vanda, népi iparművész lesz.

A Design hét után sem telnek programmentesen a Nyitott Műhely napjai, hiszen egy különleges alkalommal **kékfestő alapanyaggal készíthetnek cipőt** az érdeklődők. Mundrusz Anett Junior Príma díjas kézműves terméktervező vezetésével egy hagyományos technika és alapanyag használatát értelmezik majd újra ezen a foglalkozáson.

Mundrusz Anett a „Kékség” márka megalkotójának célja, hogy a kékfestő anyag szépségére és ma is hordhatóságára hívja fel a figyelmet.

A foglalkozás során a résztvevők elkészíthetik igazi kékfestő alapanyagból a saját textilcipőjüket, és megismerkedhetnek kékfestő motívumokkal, emellett ismereteket szerezhetnek a hagyományos technikáról és a motívumvilágáról is.

A Nyitott Műhely nem csak az őszi időszakban, de télen, a karácsony közeledtével is színes és izgalmas programokkal várja a látogatókat, lesz kalácssütő tál foglalkozás, tutyikötés illetve ékszerkészítés is. Az **Ünnepváró Vásár** során a Hagyományok Háza népművészeti kirakodóvásárral, tánccal, mesével, zenével, ünnepi hangulattal várja minden évben az érdeklődőket.